1.

Følgende indsættes som bilag VIa: » BILAG VIa GODKENDELSESKRITERIER FOR ANVENDELSE AF VÆRDIPAPIRAFVIKLINGSSYSTEMER OG LINKS MELLEM VÆRDIPAPIRAFVIKLINGSSYSTEMER I EUROSYSTEMETS KREDITOPERATIONER I. GODKENDELSESKRITERIER FOR VÆRDIPAPIRAFVIKLINGSSYSTEMER OG LINKS MELLEM VÆRDIPAPIRAFVIKLINGSSYSTEMER 1. Eurosystemet fastslår, hvorvidt et værdipapirafviklingssystem, som drives af en værdipapircentral, der er etableret i en medlemsstat, der har euroen som valuta, eller en national centralbank eller en offentlig enhed, som specificeret i artikel 1, nr. 4), i Europa-Parlamentets og Rådets forordning (EU) nr. 909/2014 (1), i en medlemsstat, der har euroen som valuta, (herefter »operatør af et værdipapirafviklingssystem«), kan godkendes på grundlag af følgende kriterier: a) operatøren af et værdipapirafviklingssystem i euroområdet opfylder kravene fastsat i forordning (EU) nr. 909/2014 for at opnå tilladelse som en værdipapircentral, og b) den nationale centralbank i den medlemsstat, hvor det pågældende værdipapirafviklingssystem driver virksomhed, har fastsat og opretholder aftalemæssige eller andre ordninger med operatøren af værdipapirafviklingssystemet i euroområdet, som omfatter Eurosystemets krav fastsat i dette bilags afsnit II. Hvis proceduren for at opnå tilladelse, som fastsat i afsnit III i forordning (EU) nr. 909/2014 for så vidt angår en værdipapircentral i euroområdet ikke er blevet fuldført, finder litra a) og b) ikke anvendelse. I så fald skal værdipapirafviklingssystemet, som drives af denne værdipapircentral i stedet godkendes i henhold til »Framework for the assessment of securities settlement systems and links and to determine their eligibility for use in Eurosystem credit operations«, januar 2014, som findes på ECB's websted. 2. Eurosystemet fastslår, hvorvidt et direkte link eller et relayed link kan godkendes, på grundlag af følgende kriterier: a) det direkte link, eller i tilfælde af et relayed link hvert enkelt af de underliggende direkte links, opfylder de i forordning (EU) nr. 909/2014 fastsatte krav, og b) de nationale centralbanker i de medlemsstater, hvori investorværdipapirafviklingssystemet, et eventuelt værdipapirafviklingssystem, der fungerer som formidler, og udstederværdipapirafviklingssystemet er etableret, har fastsat og opretholder passende aftalemæssige eller andre ordninger med operatørerne, der driver værdipapirafviklingssystemerne, som omfatter Eurosystemets krav i dette bilags afsnit II c) investorværdipapirafviklingssystemet, ethvert værdipapirafviklingssystem, der fungerer som formidler, og udstederværdipapirafviklingssystemet, som deltager i linket, betragtes alle som godkendt af Eurosystemet. Hvis proceduren for at opnå tilladelse, som fastsat i afsnit III i forordning (EU) nr. 909/2014 for så vidt angår en værdipapircentral, som driver et værdipapirafviklingssystem, der indgår i et link, ikke er blevet fuldført, finder litra a)-c) ikke anvendelse. I så fald skal links, som omfatter et værdipapirafviklingssystem, der drives af en værdipapircentral, i stedet godkendes i henhold til »Framework for the assessment of securities settlement systems and links and to determine their eligibility for use in Eurosystem credit operations«, januar 2014. 3. Før det fastslås, hvorvidt et direkte link eller relayed link, som involverer et eller flere værdipapirafviklingssystemer, der drives af værdipapircentraler, etableret i en stat i Det Europæiske Økonomiske Samarbejdsområde (EØS), der ikke har euroen som valuta, eller nationale centralbanker eller offentlige enheder i en EØS-stat, der ikke har euroen som valuta (herefter et »EØS-værdipapirafviklingssystem uden for euroområdet«, som drives af en »operatør af et EØS-værdipapirafviklingssystem uden for euroområdet«), kan godkendes, foretager Eurosystemet en analyse af det forretningsmæssige rationale, som bl.a. tager højde for værdien af belånbare aktiver, der er udstedt eller opbevares af de pågældende værdipapirafviklingssystemer. 4. Såfremt resultatet af analysen af det forretningsmæssige rationale er positivt, fastslår Eurosystemet, om et link, der involverer EØS-værdipapirafviklingssystemer uden for euroområdet, kan godkendes på grundlag af følgende kriterier: a) Operatørerne af EØS-værdipapirafviklingssystemer uden for euroområdet, der deltager i linket, og linket i sig selv opfylder kravene, som er fastsat i forordning (EU) nr. 909/2014. b) Hvad angår direkte links, har den nationale centralbank i den medlemsstat, hvor investorværdipapirafviklingssystemet drives, fastsat og opretholder passende aftalemæssige eller andre ordninger med den pågældende operatør af investorværdipapirafviklingssystemet i euroområdet. Disse aftalemæssige eller andre ordninger skal fastsætte, at operatøren af værdipapirafviklingssystemet i euroområdet skal gennemføre bestemmelserne i afsnit II i sine lovgivningsmæssige ordninger med operatøren af udstederværdipapirafviklingssystemet uden for euroområdet. Hvad angår relayed links, skal hvert enkelt af de underliggende direkte links, hvor et EØS-værdipapirafviklingssystem uden for euroområdet fungerer som udstederværdipapirafviklingssystem, opfylde kriteriet i første afsnit i litra b). I et relayed link, hvor både værdipapirafviklingssystemet, der fungerer som formidler, og udstederværdipapirafviklingssystemet er EØS-værdipapirafviklingssystemer uden for euroområdet, skal den nationale centralbank i den medlemsstat, hvor investorværdipapirafviklingssystemet driver virksomhed, fastsætte og opretholde passende aftalemæssige eller andre ordninger med operatøren af investorværdipapirafviklingssystemet i euroområdet. Disse aftalemæssige eller andre ordninger skal ikke kun fastsætte forpligtelsen for operatøren af værdipapirafviklingssystemet i euroområdet til at gennemføre bestemmelserne i dette bilags afsnit II i sine lovgivningsmæssige ordninger med EØS-operatøren uden for euroområdet, som driver værdipapirafviklingssystemet, der fungerer som formidler, men også en forpligtelse for den EØS-operatør uden for euroområdet, som driver værdipapirafviklingssystemet, der fungerer som formidler, til at gennemføre de lovgivningsmæssige bestemmelser, som er fastsat i afsnit II, i sine aftalemæssige eller andre ordninger med EØS-operatøren uden for euroområdet, der driver udstederværdipapirafviklingssystemet. c) Alle værdipapirafviklingssystemer i euroområdet, som deltager i linket, betragtes som godkendt af Eurosystemet. d) Den nationale centralbank i den EØS-stat uden for euroområdet, hvor investorværdipapirafviklingssystemet driver virksomhed, har forpligtet sig til at indberette oplysninger om de belånbare aktiver, der handles på indenlandske godkendte markeder på en måde fastsat af Eurosystemet. Hvis proceduren for at opnå tilladelse, som fastsat i afsnit III i forordning (EU) nr. 909/2014 for så vidt angår en værdipapircentral, som driver et investorværdipapirafviklingssystem, et værdipapirafviklingssystem, der fungerer som formidler, eller et udstederværdipapirafviklingssystem, som er omfattet af et link, ikke er blevet fuldført, finder litra a)-d) ikke anvendelse. I så fald skal links, som omfatter et værdipapirafviklingssystem, der drives af en værdipapircentral, i stedet godkendes i henhold til »Framework for the assessment of securities settlement systems and links and to determine their eligibility for use in Eurosystem credit operations«, januar 2014. II. EUROSYSTEMETS KRAV 1. For at sikre juridisk soliditet skal en operatør af et værdipapirafviklingssystem godtgøre følgende over for den nationale centralbank i den medlemsstat, hvor det pågældende værdipapirafviklingssystem driver virksomhed, ved at fremlægge bindende retlig dokumentation enten i form af en behørigt udfærdiget kontrakt eller med henvisning til de obligatoriske vilkår og betingelser, der gælder for den pågældende operatør af et værdipapirafviklingssystem, eller på anden måde: a) at retten til værdipapirer, der opbevares i et værdipapirafviklingssystem, der drives af den pågældende operatør af værdipapirafviklingssystemet, herunder til værdipapirer, som opbevares gennem de links, der drives af operatøren af værdipapirafviklingssystemet (som holdes på konti, der føres af de linkede operatører af værdipapirafviklingssystemer), er reguleret af loven i en EØS-stat b) at retten, som tilkommer deltagerne i værdipapirafviklingssystemet, til værdipapirer, der opbevares i værdipapirafviklingssystemet, er klar, entydig og sikrer, at deltagerne i værdipapirafviklingssystemet ikke er eksponeret mod den pågældende operatør af værdipapirafviklingssystemets insolvens c) at retten, i det tilfælde, at værdipapirafviklingssystemet handler i egenskab af et udstederværdipapirafviklingssystem, som tilkommer det linkede investorværdipapirafviklingssystem, til værdipapirer, der opbevares i udstederværdipapirafviklingssystemet, er klar, entydig og sikrer, at investorværdipapirafviklingssystemet og dets deltagere ikke er eksponeret mod operatøren af udstederværdipapirafviklingssystemets insolvens d) at retten, i det tilfælde, at værdipapirafviklingssystemet handler i egenskab af et investorværdipapirafviklingssystem, som tilkommer værdipapirafviklingssystemet, til værdipapirer, som opbevares af det linkede udstederværdipapirafviklingssystem, er klar, entydig og sikrer, at investorværdipapirafviklingssystemet og dets deltagere ikke er eksponeret mod operatøren af udstederværdipapirafviklingssystemets insolvens e) at ingen panterettighed eller tilsvarende mekanisme i henhold til gældende ret eller aftalemæssige ordninger vil påvirke den nationale centralbanks ret til værdipapirerne i værdipapirafviklingssystemet negativt f) at proceduren for fordeling af eventuelle manglende værdipapirer, som opbevares i værdipapirafviklingssystemet, navnlig, men ikke begrænset til, insolvens hos: i) operatøren af værdipapirafviklingssystemet, ii) en tredjepart, som er involveret i opbevaringen af værdipapirerne, eller iii) et linked udstederværdipapirafviklingssystem, er klar og entydig g) at procedurerne, som skal følges ved fremsættelse af krav om værdipapirer i henhold til den retlige ramme, der finder anvendelse på værdipapirafviklingssystemet, er klar og entydig, herunder, i det tilfælde at værdipapirafviklingssystemet fungerer som investorværdipapirafviklingssystem, alle formaliteter, som skal være opfyldt i forhold til det linkede udstederværdipapirafviklingssystem. 2. En operatør af et værdipapirafviklingssystem skal sikre, at værdipapiroverførsler foretaget via links er endelige som omhandlet i Europa-Parlamentets og Rådets direktiv 98/26/EF (2), hvis det værdipapirafviklingssystem, som den driver, fungerer som et investorværdipapirafviklingssystem, dvs. at det ikke er muligt at tilbagekalde, tilbageføre, annullere eller på anden måde fortryde en sådan overførsel af værdipapirer. 3. Hvis det værdipapirafviklingssystem, som en operatør af et værdipapirafviklingssystem driver, fungerer som et udstederværdipapirafviklingssystem, skal operatøren sikre, at den ikke benytter et tredjepartsinstitut, såsom en bank eller en anden part end det værdipapirafviklingssystem, der fungerer som formidler mellem udstederen og udstederværdipapirafviklingssystemet, ellers skal operatøren sikre, at dens værdipapirafviklingssystem har et direkte eller relayed link med et værdipapirafviklingssystem, som har dette forhold (unikt og direkte forhold). 4. For at kunne anvende linkene mellem værdipapirafviklingssystemer, der anvendes til afvikling af centralbanktransaktioner, skal der forefindes faciliteter, som gør det muligt at foretage intradag-afvikling efter princippet levering-mod-betaling i centralbankpenge eller intradag-afvikling efter princippet uden betaling, som kan ske i form af realtidsbruttoafvikling eller en serie batchoverførsler med endelig intradag-afregning. Som følge af betingelserne for afvikling i TARGET2-Securities betragtes dette krav som allerede opfyldt for direkte og relayed links, hvor alle de værdipapirafviklingssystemer, der deltager i linket, er integrerede i TARGET2-Securities. 5. Hvad angår åbningstider og -dage gælder følgende: a) Et værdipapirafviklingssystem og dets links skal levere afviklingstjenester på alle TARGET2-bankdage. b) Et værdipapirafviklingssystem skal være i drift i åbningstiden som angivet i tillæg V til bilag II i Den Europæiske Centralbanks retningslinje ECB/2012/27 (3). c) Værdipapirafviklingssystemer, som deltager i direkte links eller relayed links, skal gøre det muligt for deres deltagere at afgive instruktioner om afvikling samme dag efter princippet om levering mod betaling via udstederværdipapirafviklingssystemet og/eller det formidlende værdipapirafviklingssystem (alt efter omstændighederne) til investorværdipapirafviklingssystemet som minimum indtil kl. 15.30 CET (4). d) Værdipapirafviklingssystemer, som deltager i direkte links eller relayed links, skal gøre det muligt for deres deltagere at afgive instruktioner om afvikling samme dag efter princippet om levering uden betaling samme dag via udstederværdipapirafviklingssystemet eller det formidlende værdipapirafviklingssystem (alt efter omstændighederne) til investorværdipapirafviklingssystemet som minimum indtil kl. 16.00 CET. e) Værdipapirafviklingssystemet skal have truffet foranstaltninger til sikring af, at den i litra b)-d) anførte åbningstid udvides i tilfælde af en nødsituation. Som følge af betingelserne for afvikling i TARGET2-Securities kan disse krav betragtes som allerede opfyldt for værdipapirafviklingssystemer, der er integrerede i TARGET-2 Securities, og for direkte og relayed links, hvor alle de værdipapirafviklingssystemer, der deltager i linket, er integrerede i TARGET2-Securities. III. ANSØGNINGSPROCEDURE 1. Operatører af værdipapirafviklingssystemer i euroområdet, som ønsker, at deres tjenester skal kunne anvendes i Eurosystemets kreditoperationer, skal fremsende en ansøgning om at blive vurderet og godkendt til den nationale centralbank i den medlemsstat, hvor værdipapirafviklingssystemet er etableret. 2. Hvad angår links, herunder links, hvori et EØS-værdipapirafviklingssystem uden for euroområdet deltager, skal operatøren af investorværdipapirafviklingssystemet fremsende ansøgningen om godkendelse til den nationale centralbank i den medlemsstat, hvor investorværdipapirafviklingssystemet driver virksomhed. 3. Eurosystemet kan afvise en ansøgning, eller, såfremt værdipapirafviklingssystemet eller linket allerede er godkendt, suspendere eller trække godkendelsen tilbage, såfremt: a) et eller flere af kriterierne for godkendelse i afsnit I ikke er opfyldt b) anvendelse af værdipapirafviklingssystemet eller linket vil kunne påvirke sikkerheden og effektiviteten af Eurosystemets kreditoperationer og eksponere Eurosystemet mod risikoen for finansielle tab, eller på anden måde, af forsigtighedshensyn, vurderes at udgøre en risiko. 4. Eurosystemets afgørelse om et værdipapirafviklingssystems eller links godkendelse meddeles til den operatør af værdipapirafviklingssystemet, som har indgivet ansøgningen om godkendelse. Eurosystemet begrunder afgørelser med negativt udfald. 5. Værdipapirafviklingssystemet eller linket kan anvendes til Eurosystemets kreditoperationer, når det er blevet offentliggjort på Eurosystemets lister over godkendte værdipapirafviklingssystemer og godkendte links på ECB's websted.